钦定古今图书集成/明伦汇编/官常典/第541卷 > 梁震
## 钦定古今图书集成/明伦汇编/官常典/第541卷 > 梁震

按《明外史》本传：“震，新野人，袭榆林卫指挥使。嘉靖七
年，进署都指挥佥事，协守宁夏兴武营。寻充延绥游
击将军。廉勇好读兵书，善训士，力挽彊命中，数先登。
擢延绥副总兵，与总兵官王效却敌镇远关，进都督
佥事。吉囊、俺答犯延绥，震败之黄甫川。寻犯响水波
罗，参将任杰大败之。吉囊复以十万骑入寇，震大破”
之干沟，获首功百馀。先后被奖赉。已，增俸一等。干沟
凡三十里，当敌冲。震濬使深广，筑土墙其上，寇不复
轻犯。十四年进都督同知，充陕西总兵官。寻论黄甫
川功，进右都督。明年移镇大同。大同乱兵连杀巡抚
张文锦、总兵官李瑾。继瑾者，鲁纲，威不振，兵益骄，文
武大吏不敢要束。廷议以为忧，移震往。震素蓄健儿
五百人，至则令军中曰：“我无尔凌，尔无我叛。”健儿辈
又时时恐喝镇兵。镇兵素惮震，由是帖服。寇入犯，震
破之牛心山，斩级百馀。寇愤，驻近边伺隙。时车驾祀
山陵，震伏将士于诸路。寇果入，大破之宣宁湾，又破
之红崖儿，斩获甚众。进左都督，荫一子百户。震父栋
前阵亡。震辞荫子，乞父祭葬，帝嘉而许之。毛伯温督
师，与震修镇边诸堡，不数月工成，卒。赠太子太保，赐
其家银币，加赠太保，谥武壮。震有机略，号令明审，前
后百十战，未尝少挫。时率健儿出塞劫敌营，或议其
启衅。震曰：“凡启衅者，谓寇不扰边，我横挑邀功也。今
数深入，乃不思一挫之耶？”震殁，健儿无所归。守臣以
闻，编之伍。边将犹颇得其力。代震者辽东祝雄，起家
世荫，历都督佥事。自山西副总兵迁镇大同。被劾解
职，起镇蓟州。善抚士，治军肃。寇入塞，率子弟为士卒
先。子少却，行法不贷。世宗书其名御屏。为将三十年，
布袍毡笠，不异卒伍。既殁，遗赀仅供敛具。蓟人祠祀
之。